L’Ajuntament de Burjassot rep una subvenció de 18.000€ per a millorar les instal·lacions de l’arxiu municipal
2025-07-24

L’Ajuntament de Burjassot ha millorat en aquests mesos el sistema de control de temperatura i humitat de l’arxiu municipal. Aquesta millora ha sigut possible gràcies a la subvenció de 18.000€ que el Consistori ha rebut de la Conselleria d’Educació, Cultura i Esport que podia destinar-se tant a la digitalització i la restauració de la documentació històrica com a la millora de les instal·lacions dels arxius municipals.

En el cas de Burjassot, la quantitat rebuda s’ha invertit en la millora de les instal·lacions del depòsit de documents situat en el propi edifici consistorial. Concretament, s’ha instal·lat un sistema de control de temperatura i humitat que millorarà les condicions ambientals del depòsit en el qual es conserven els documents de major antiguitat i valor del municipi, i que mitjançant la climatització i estabilització de l’ambient és una de les principals formes de conservació de paper i materials gràfics i prevenció de l’aparició de fongs i insectes que pogueren danyar-los.

El sistema instal·lat estabilitza la temperatura i humitat de l’aire dins de l’espai tancat, regenerant-lo i repartint-lo de manera uniforme per a no crear zones de contrast, la qual cosa provoca que els microorganismes presents de manera natural en el paper que l’esgrogueeixen i afebleixen no puguen actuar amb tanta celeritat. Amb això, s’aconsegueix que el paper s’estabilitze.